钦定古今图书集成/明伦汇编/官常典/第242卷 > 阿鲁图
## 钦定古今图书集成/明伦汇编/官常典/第242卷 > 阿鲁图

按《元史》本传：“阿鲁图，博尔术四世孙。父木忽剌。阿鲁
图由经正监袭职为怯薛官，掌环卫，遂拜翰林学士
承旨，迁知枢密院事。至元三年，袭封广平王。至正四
年，脱脱辞相位，顺帝问谁可代脱脱为相者，脱脱以
阿鲁图荐。五月，诏拜中书右丞相，监修国史，而别儿
怯不花为左丞相，从驾行幸，每同车出人，一时朝野”
以二相协和为喜。时诏修辽、金、宋三史，阿鲁图为总
裁。五年，《三史》成。十月，阿鲁图等既以其书进，帝御宣
文阁，阿鲁图复与平章政事帖木儿塔识太平上奏：
“太祖取金，世祖平宋，混一区字，典章图籍，皆归秘府。
今陛下以三国事绩命儒士纂修，而臣阿鲁图总裁。
臣素不读汉人文书，未解其义。今者进呈，万机之暇，
乞以备乙览。”帝曰：“此事卿诚未解，《史书》所系甚重，非
儒士泛作文字也。彼一国人君行善则国兴，朕为君
者宜取以为法；彼一朝行恶则国废，朕当取以为戒。
然岂止儆劝人君，其间亦有为宰相事，善则卿等宜
仿效，恶则宜监戒。朕与卿等皆当取前代善恶为勉。
朕或思有未至，卿等其言之。”阿鲁图顿首舞蹈而出。
右司郎中陈思谦建言诸事，阿鲁图曰：“左右司之职，
所以赞助宰相。今郎中有所言，与我辈共议，见诸行
事，何必别为文字，自有所陈耶？郎中若居他官，则可
建言。今居左右司而建言，是徒欲显一己自能言耳，
将置我辈于何地？”思谦大惭服。一日，与僚佐议除刑
部尚书。宰执有所举，或难之曰：“此人柔软，非刑部所
可用。”阿鲁图曰：“庙堂即今选侩子耶？若选侩子，须选
强壮人。尚书欲其详谳刑牍耳。若不枉人，不坏法，即
是好刑官，何必求强壮人耶？”左右无以答。其为治知
大体类如此。先是，别儿怯不花尝与阿鲁图谋挤害
脱脱，阿鲁图曰：“我等岂能久居相位，当亦有退休之
日，人将谓我何？”别儿怯不花屡以为言，终不从。六年，
别儿怯不花乃讽监察御史，劾奏阿鲁图不宜居相
位，阿鲁图即避出城，其姻党皆为之不平，请曰：“丞相
所行皆善，而御史言者无理，丞相何不见帝自陈，帝
必辩焉。”阿鲁图曰：“我博尔术世裔，岂丞相为难得耶？
但帝命我，不敢辞，今御史劾我，我宜即去。盖御史台乃世祖所设置，我若与御史抗，即与世祖抗矣。尔等
无复言。”阿鲁图即罢去。明年，别儿怯不花遂为右丞
相，不久亦去。十一年，阿鲁图复起为太傅，出守和林
边，薨，无嗣。